Galerie Stampa
D Galerii Stampa isch e Galerii und Kunstbuechhandlig für Gegewartskunst am Spalebärg z Basel in dr Schwiz. Si spezialisiert sich uf Schwizer und internationali Künstler und gseht sich as Vermiddler vo aktueller Kunst.

1969 het d Stampa aagfange, regelmässig Ustellige vo zitgenössischer Kunst z organisiere in Kooperation mit de Künstler und Künstlerinne, wo usstelle. Drzue chömme anderi Dätikeite wie Seminar, Füehrige, Buechvorstellige und küstlerischi Darbietige. D Galerii berootet au bi Kunstchäuf.

D Buechhandlig isch en integrale Deil vo dr Galerii und bietet Kunstbüecher, Fotografie und Videos aa.

2006 het d Galerii Stampa dr Kulturbriis vo dr Stadt Basel überchoo drfür, ass si die zitgenössischi Kunst und dr kulturelli Dialog wurd fördere.

Künstler
Zu de Künstler, wo in dr Stampa usgstellt oder ufgfüehrt hai ghöre dr Amerikaner Vito Acconci, d Silvia Bächli, wo an dr Staatlige Akademii vo de Bildende Künst Karlsrueh underrichdet, d Baslere Miriam Cahn, d Südafrikanere Marlene Dumas, dr Schwizer Mooler Hanspeter Hofmann, dr Bildhauer, Grafiker und Mooler Josef Felix Müller, d Videokünstlere Pipilotti Rist, die Dütschi Rosemarie Trockel, wo an dr Kunstakademie Düsseldorf lehrt, dr schottisch Schriftsteller Ian Hamilton Finlay und e Hufe anderi.

Weblingg
d Website vo dr Galerii Stampa

Kultur z Basel
Kunst z Basel
Kunstusstellig